《九日登山》
清代·明泰

归雁背寒飙，阳卉摧霜雪。辍策登高冈，张组酬嘉节。

谁言酒一登，可解肠千结。放眼足愁人，感时易伤别。

风尘天地暗，故旧音书绝。乡关万里遥，斜日烟中灭。

作者简介：（?—1814）满洲镶红旗人，吴札库氏。乾隆间以随征金川有功，授陕西汉凤营参将，调浙江金华协副将，累擢正定镇总兵。嘉庆初镇压入豫境之白莲教军甚力，迁镶黄旗汉军副都统。